היוגה באופן כללי התפתחה כתרגול של נזירים, אנשים המקדישים את חייהם וכל זמנם לתרגול ולהשגת התעלות, ועם השנים הפכה להיות יוגה לבעלי בתים, כלומר אנשים שיש להם עבודה ומשפחה, ויש להם אחריות ומחויבויות שנדרש להקדיש להן זמן. עם זאת הם עדיין רוצים לשפר את חייהם ולהעניק להם חיוניות ומשמעות דרך התרגול.  גם הקונדליני יוגה עברה תהליך דומה. היא החלה כשיטה סודית, אשר ממנה צמחה תפיסה ייחודית של תרגול. על מנת לאפשר לאנשים להמשיך ולקיים את אורחות חייהם ולצד זאת לצמוח ולהתפתח, התרגול של קונדליני הרבה יותר אינטנסיבי מבחינה מדיטטיבית ואנרגטית, משום שהוא מתוכנן להשיג את אותו אפקט בפחות זמן. מבחינת התרגול עצמו, המיקוד הוא פחות בתרגול פיסי, ויותר בנשימה, מדיטציה ושירת מנטרות. התרגול הפיסי הוא בדרך כלל דינמי וחזרתי ופחות נוטה לשהייה בתנוחות.